ድንበር አቋርጠው የሚገቡ ሰዎች ወደ ለይቶ ማቆያ የማስገባት ስራው ልዩ ጥንቃቄ እንደሚያስፈልገው ተገለጸ
 አሶሳ( ኢዜአ) በኢትዮጵያ ድንበር አቋርጠው የሚገቡ ሰዎችን ወደ ለይቶ ማቆያ የማስገባቱ ሂደት ልዩ ጥንቃቄ እና ትኩረት ሊሰጠው እንደሚገባ የሠላም ሚኒስትር ዴኤታ ዶክተር ስዩም መስፍን ተናገሩ፡፡ሚኒስትር ዴኤታው ዶክተር ስዩም መስፍን በቤኒሻንጉል ጉሙዝ ክልል ድንበር አካባቢ የቫይረሱን መከላከል ስራ በጎበኙበት ወቅት እንዳስታወቁት ፣ በሀገሪቱ ድንበር አካባቢ ያለውን የኮሮና ቫይረስ መከላከል ሥራ የሚከታተል የድንበር ኳራንታይን ኮሚቴ ሶስት ዋና ሥራዎች ላይ ትኩረት አድርጓል፡፡ኮሚቴው የድንበር አካባቢ ግብይት ሙሉ በሙሉ በማስቆም ጸጥታውን አስተማማኝ ማድረግና ወደ ሃገር የሚገቡ ሰዎች በጸጥታ ሃይሎች ጥበቃ ወደ ለይቶ ማቆያዎች እንዲገቡ መደረጉን ማረጋገጥ እንደሆነ አመልክተዋል፡፡ምግብና ተያያዥ ሰብዓዊ ድጋፎችን ማቅረብና በዘርፉ የሚታዩ ክፍተቶችን መሙላት ሌላው የኮሚቴው ትኩረት እንደሆነ ጠቅሰው ፤ በኳራንታይን የሚከናወኑ ሥራዎችን በባለሙያ እና በቁሳቁስ ማጠናከር እንደሚገኝበት አስረድተዋል፡፡አደጋ መከላከል፣ ፌዴራል ፖሊስ፣ የስደተኞች እና ከስደት ተመላሾች አስተዳደር፣ ጤና ጥበቃን ጨምሮ ዘጠኝ የፌዴራል ተቋማት እንዲሁም ክልሎች ተሳታፊ መሆናቸውን ገልፀዋል ።በአሁኑ ወቅት በህገ-ወጥ መንገድ ድንበር አቋርጠው የሚገቡ ሰዎች ሙሉ በሙሉ ወደ ለይቶ ማቆያ እየገቡ ነው ለማለት የሚያስደፍር ሁኔታ አለመኖሩን አመልክተዋል ። የአካባቢው መስተዳድር አካላት ከጸጥታ ሃይሎች ጋር ተቀናጅተው ቁጥጥሩን ማጠናከር እንደሚጠበቅባቸውም አሳስበዋል፡፡የለይቶ ማቆያ ማእከላቱ ያጋጠማቸውን የግብዓት አቅርቦት እጥረትና ሌሎች ችግሮች በወቅቱ ለኮሚቴው ቢያሳውቁ የጋራ መፍትሔ እንደሚሰጥ ዶክተር ስዩም አስታውቀዋል፡፡የቤኒሻንጉል ጉሙዝ ክልል ጤና ቢሮ ኃላፊና የክልሉ ኮሮና ቫይረስ መከላከል ግብረ ኃይል አባል ወይዘሮ ፍሬሕይወት አበበ በበኩላቸው፤ ቀደም ባለው ጊዜ በቀን እስከ 60 ሰዎች በህገ-ወጥ መንገድ ድንበር አቋርጠው ይገቡ እንደነበር አስታውሰዋል፡፡አርሶ አደሩ ከጸጥታ ሃይሎች በመቀናጀት በመስራቱ በአሁኑ ወቅት ድንበር አቋርጠው የሚገቡ ሰዎች ቁጥር እየቀነሰ መጥቶ ወደ መቆም ደረጃ ደርሷል ብለዋል:: ይህንን ተሞክሮ ወደ ሌሎች አካባቢዎች በማስፋት ቁጥጥሩን የማጠናከር ስራ እንደሚከናወን ጠቁመዋል ።የኩርሙክ ወረዳ ዋና አስተዳዳሪ አቶ እስማኤል አብዱራህማን በበኩላቸው ፤ ህብረተሰቡን ከኮሮና ቫይረስ ለመጠበቅ በወረዳው ከሚገኙ 19 ቀበሌዎች መካከል ከሱዳን የሚዋሰኑ 10 ቀበሌዎች ላይ በልዩ ትኩረት እየተሠራ መሆኑን ገልጸዋል ።ድንበር አቋርጠው የሚገቡ ሰዎች ወደ ለይቶ ማቆያ የማስገባቱ ስራ ተጠናክሮ እንደሚቀጥል አስታውቀዋል ።አዲስ ዘመን ግንቦት 22 /2012 ዓ.ም